"Kuna praeguseks hetkeks Eesti Saatkond Dublinis ei kavatse sel päeval midagi korraldada, võtsime tegemised oma kätesse, ning korraldame jumalateenistuse,"  teatab Arvo-Jürgen Rägastik Dublinist. Asjakohase eestikeelse teenistuse viib läbi diakon Kalmer Kesküla ja muusikalise kujunduse teeb Arvo-Jürgen Rägastik. Diakon Kalmer Kesküla viib teenistusi läbi ka Iirimaa kõige kuulsamas kirikus, mille nimi on Christchurch Cathedralis. "Kuna tegemist ei ole päris kirikliku pühaga, siis jutlus keskendub Eesti lipu saamisloole, ajaloole ja eestluse säilitamisele Iirimaal. Hiljem toimub ka üritus vabamas õhkkonnas," selgitab kirjasaatja, kelle sõnul on Eesti tähtpäevadel  korraldatud üsna palju üritusi ja nüüd siis otsustati ka sinimustvalge lipu sünnipäeva pidulikul viisil ära märkida.